คปร.แนะเศรษฐกิจไทยควรเร่งปรับระบบภาษี
คปร.ชี้การปฏิรูปการใช้ทรัพยากรที่เร่งด่วน เพื่อเพิ่มประสิทธิภาพและหนุนการขยายตัวทางเศรษฐกิจอย่างยั่งยืน คือเดินหน้าจัดเก็บภาษีอัตราก้าวหน้าและจำกัดการถือครองที่ดิน
14 พ.ค. 2554

คปร.ชี้การปฏิรูปการใช้ทรัพยากรที่เร่งด่วน เพื่อเพิ่มประสิทธิภาพและหนุนการขยายตัวทางเศรษฐกิจอย่างยั่งยืน คือเดินหน้าจัดเก็บภาษีอัตราก้าวหน้าและจำกัดการถือครองที่ดิน 
นายสมชัย ฤชุพันธุ์ คณะกรรมการปฏิรูป (คปร.) กล่าวสรุปข้อเสนอด้านการปฏิรูปทรัพยากรเศรษฐกิจ ก่อนยุติบทบาทในวันที่15พ.ค.นี้ ว่า แนวทางมีความสำคัญและควรเร่งดำเนินการปฏิรูปในลำดับต้นๆ เพื่อให้เกิดการใช้ทรัพยาการอย่างมีประสิทธิภาพ ช่วยพัฒนาและสนับสนุนการเติบโตการขยายตัวทางเศรษฐกิจให้เติบโตอย่างสมดุลและยั่งยืน คือ การจัดเก็บภาษีอัตราก้าวหน้า และการจำกัดการถือครองที่ดิน 
"ปัจจุบันทรัพยากรยังใช้ไม่เต็มที่ เศรษฐกิจจะดีทุกคนต้องมีงานทำ ที่ดินทุกแปลงต้องถูกนำมาใช้ประโยชน์ แต่ยังมีที่ดินอีกมากที่ยังไม่ได้ใช้ประโยชน์ เพราะผู้มีเงินมียศศักดิ์ถือครองอีกมาก บางส่วนรอเก็งกำไร ระบบการจัดเก็บภาษีไม่มีประสิทธิภาพ เก็บอัตราต่ำมาก ดีหน่อยที่ด้านการว่างงานยังต่ำ เรื่องเหล่านี้ควรรีบทำเรายังทำได้" นายสมชัย กล่าว 
ทั้งนี้ กฏหมายหลายฉบับเป็นข้อเสนอที่เคยตกค้างอยู่ในสภาอยู่แล้ว หากรัฐบาลใหม่เห็นด้วยก็ดำเนินการต่อได้เลย